Polisievrou agter tralies ná kollega se skietdoodArgieffoto ’n Polisiebeampte (31) verbonde aan die polisie in Gqeberha se teen-bende-eenheid is in hegtenis geneem in verband met die moord op ’n ander polisiebeampte. Dié polisiebeampte is vroeër vandeesmaand tydens patrollie in ’n polisievoertuig doodgeskiet toe polisiebeamptes uit ’n polisievoertuig geklim het. Dit is nog nie duidelik of die skoot per ongeluk afgegaan het nie. Kapt. Yolisa Mgolodela, woordvoerder van die Valke, sê ses lede van die polisie se teen-bende-eenheid het op 17 Junie patrollie in die omgewing van KwaDwesi gery toe hulle na bewering drie verdagte mans opgemerk het. Die polisiebeamptes het by die mans stilgehou en drie van die polisiebeamptes het uit hul voertuig geklim om die mans te deursoek. Die drie polisiebeamptes het glo ’n geweerskoot gehoor toe hulle uit die voertuig geklim het. Hulle het geen onraad vermoed nie en het voortgegaan om die mans te deursoek. Hulle kon egter niks verdags op die mans vind nie en is terug na hul voertuig. Die bestuurder van die voertuig het toe opgemerk dat een van die polisiebeamptes op die agterste sitplek nie goed lyk nie. Die beampte het vir sy kollegas gesê sy maag is seer. Dit is toe dat die polisiebeamptes besef dat die betrokke beampte in die maag geskiet is. Die polisiebeampte is dadelik na ’n hospitaal gehaas. Hy is egter met sy aankoms by die hospitaal dood verklaar. Die betrokke polisiebeampte wat na bewering die skoot afgevuur het, sal na verwagting Donderdag in die hof verskyn op aanklag van moord.